Johannesburg se stelsels af ná kuberkraakStad Johannesburg soos gesien van die dak van die Oribi-hotel in Troyeville Foto: Chris Kirchhoff, MediaClubSouthAfrica.com (http://www.mediaclubsouthafrica.com) Die Stad Johannesburg het laat Donderdagaand op sy Twitter-rekening gesê dat kuberkrakers sy netwerk aangeval het, wat tot ongemagtigde toegang tot sy inligtingstelsels gelei het. Volgens die Johannesburgse stadsraad is sy webwerf, e-dienste, rekeningstelsel en ander kliëntediensstelsels vir tyd en wyl afgeskakel om verdere skade te voorkom. Die stadsraad het reeds kuberveiligheidskenners ingespan om die voorval te ondersoek. “Ons het onmiddellik opgetree om ons sekuriteit te versterk en maatreëls te tref om die potensiële uitwerking hiervan te beperk.” Die Business Day berig egter dat ure verstryk het voor die stad die inbraak opgemerk het. Volgens die berig is ŉ groep, die Shadow Kill Hackers, verantwoordelik vir die kuberkraak en eis die groep ŉ betaling van 4.0 Bitcoin, of sowat R500 000, teen 17:00 op 28 Oktober. Indien hulle nie die betaling ontvang nie, sal die groep al die inligting wat hulle gesteel het op die internet laai. Die stadsraad het verder gesê dat die ondersoek sowat 24 uur sal duur, wat beteken dat verbruikers nie in hierdie tydperk enige e-dienste sal kan gebruik , of enige navrae kan doen by die stad se inbelsentrums of kliëntedienssentrums nie. Alle noodoproepe word tans deur die provinsiale inbelsentrum hanteer. Die stadsraad sal verbruikers en inwoners elke vier ure op hoogte van die stand van sake hou. Dit is die tweede soortgelyke aanval op die stad hierdie jaar. In Julie is die stad se kragverskaffer City Power ook deur ŉ kuberaanval, in die vorm van ŉ rekenaarvirus, geraak.